Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 203/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen.

ENHEDSDOKUMENT

»TELEMEA DE SIBIU«

EU-nr.: PGI-RO-02473 — 6.6.2018

BOB ( ) BGB ( X )

1. Betegnelse(r)

»Telemea de Sibiu«

2. Medlemsstat eller tredjeland

Rumænien

3. Beskrivelse af landbrugsproduktet eller fødevaren

3.1. Produkttype

Kategori 1.3. Ost

3.2. Beskrivelse af produktet med betegnelsen i punkt 1

»Telemea de Sibiu« er en halvfast ost fremstillet udelukkende af nymalket, upasteuriseret rå fåremælk ved hjælp af enzymatisk koagulering med osteløbe. »Telemea de Sibiu« sælges både som frisk og moden ost. Moden »Telemea de Sibiu« skal modne i mindst 21 dage.

Uanset om osten er frisk eller moden, har den følgende fysiske egenskaber:

— form: kasseformede blokke med kvadratisk eller rektangulær grundflade

— højde: 12-14 cm

— vægt: 0,3-3 kg.

Kemiske egenskaber:

Frisk »Telemea de Sibiu«: vand: højst 57 %, fedtindhold i tørstoffet: mindst 47 %, proteinstoffer: mindst 15 %, natriumchlorid: højst 6 %.

Moden »Telemea de Sibiu«: vand: højst 55 %, fedtindhold i tørstoffet: mindst 50 %, proteinstoffer: mindst 15 %, natriumchlorid: højst 8 %.

Organoleptiske egenskaber:

Frisk »Telemea de Sibiu«:

— Udseende: ensartede blokke med glat overflade og uden skorpe, eventuelt med synlige mærker efter osteklæde

— udseende i tværsnit: en jævn, ensartet kompakt blok med mulige mekanisk fremkaldte åbninger og gæringshuller

— konsistens: kompakt, tæt blok, der har en ensartet konsistens og let kan brækkes i stykker uden at smuldre

— farve: ensartet hvid hele vejen igennem

— smag og lugt: behagelig, fyldig, kraftig, lettere salt, med en let duft af fåremælk blandet med andre dufte, der er karakteristiske for produktet, f.eks. modne vilde urter og hø.

Moden »Telemea de Sibiu«:

— Udseende: ensartede blokke med glat overflade og uden skorpe, eventuelt med synlige mærker efter osteklæde

— udseende i tværsnit: jævn, ensartet kompakt blok med mulige mekanisk fremkaldte åbninger og gæringshuller

— konsistens: kompakt, tæt blok, der har en ensartet konsistens og let kan brækkes i stykker uden at smuldre

— farve: ensartet hvid hele vejen igennem

— smag og lugt: intens og behagelig, lettere kraftig, salt med en blød eftersmag og en let duft af fåremælk blandet med andre dufte, der er karakteristiske for produktet, f.eks. modne vilde urter og hø, duften af fåremælk er svagt fremherskende, men ingen af duftene overdøver de andre.

3.3. Foder (kun for produkter af animalsk oprindelse) og råvarer (kun for forarbejdede produkter)

Den anvendte råvare til fremstilling af dette produkt er nymalket, upasteuriseret rå fåremælk fra dyr, der er opdrættet i det afgrænsede geografiske område. Mælken stammer fra dyr, der normalt græsser på græs mindst 200-230 dage (fra april til november) om året afhængigt af vejret. Om vinteren, hvor fårene ikke kan græsse, fodres de med grønfoder og ikkefermenteret hø dyrket i det afgrænsede område.

3.4. Specifikke etaper af produktionen, som skal finde sted i det afgrænsede geografiske område

Både dyreopdræt, mælkeproduktionen samt fremstilling og modning af »Telemea de Sibiu« finder sted i det afgrænsede geografiske område.

Forarbejdningen og fremstillingen af »Telemea de Sibiu« indeholder følgende trin: den leverede mælk kontrolleres med hensyn til kvalitet og mængde (surhedsgrad, tæthed, fedtindhold), filtreres, forberedes på løbning og tilsættes løbe, hvorefter koaglet forarbejdes, og ostemassen udskæres, før den lægges i saltlage og til modning.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Etiketten skal ikke blot være forsynet med de lovbestemte oplysninger, men også med følgende:

— produktets betegnelse: »Telemea de Sibiu« efterfulgt af udtrykket »Indicație Geografică Protejată« [beskyttet geografisk betegnelse] eller forkortelsen »IGP« [BGB] (oversat til sproget/sprogene i det land, hvor produktet markedsføres)

— fabrikantens navn og adresse

— kontrol- og certificeringsorganets logo.

4. Kort angivelse af det geografiske områdes afgrænsning

Det geografiske område, hvor »Telemea de Sibiu« fremstilles og modnes ligger i Sibiu amts forvaltningsområde.

5. Tilknytning til det geografiske område

De særlige kendetegn ved osten »Telemea de Sibiu« beviser tilknytningen til det geografiske område.

Kombinationen af det geografiske område, de geologiske, vejrmæssige og hydrologiske forhold samt jordsubstratet i området, hvor »Telemea de Sibiu« fremstilles, er gunstig for udviklingen af naturlige græsgange med en mangfoldig flora, der bidrager direkte til kvaliteten af den mælk, der anvendes til ostefremstillingen. Dette giver det færdige produkt en række særlige egenskaber, der bidrager til dets særlige specificitet.

Det meste af terrænet ligger i en højde på mellem 250 og 2 500 m over havets overflade.

Det særlige opdrætssystem, hvor fårene en stor del af året græsser på naturlige græsarealer (200-230 dage afhængigt af vejret), medfører, at de først og fremmest lever af den vilde flora, der vokser i produktionsområdet.

Produktionsområdet for »Telemea de Sibiu« har tempereret fastlandsklima.

Den særprægede smag i »Telemea de Sibiu« stammer fra særlige komponenter som f.eks. terpener og sesquiterpener, som kun er til stede i mærkbare mængder i visse plantefamilier som f.eks. Poaceae, Brassicaceae, Apiaceae, Asteraceae og andre, som normalt ædes af får. Da de er meget aromatiske og knyttet til nogle bestemte planter, afspejler deres tilstedeværelse i osten det område, hvor dyrene har græsset. Det er således den vilde mikroflora, der er bestemmende for de organoleptiske egenskaber i »Telemea de Sibiu«.

Mælkens særlige karakter som råvare skyldes kombinationen af de lokale forarbejdningsteknikker og de øvrige faktorer, som indgår i opdræt og fodring af dyrene. Disse bidrager tilsammen til, at »Telemea de Sibiu« med sin kvalitet og sine organoleptiske egenskaber, der tilføres af floraen og mikrofloraen, skiller sig ud inden for sin kategori.

Kendetegnet ved »Telemea de Sibiu« er dens intense og behagelige, lettere kraftige, salte smag med en blød eftersmag og en let duft af fåremælk blandet med andre dufte, der er karakteristiske for produktet, f.eks. modne vilde urter og hø, hvor duften af fåremælk er svagt fremherskende, men ingen af duftene overdøver de andre.

I det område, hvor »Telemea de Sibiu« fremstilles, anses stillingen som baci (hyrde med ansvar for osteproduktion) for at være prestigefyldt og vidner om en lang, historisk dokumenteret tradition. Baci'ens knowhow er et vigtigt element for produktets karakteristika, idet fremstillingen foregår ved håndkraft. Det er af største vigtighed, at baci'en er i stand til at finde mælkens rette koaguleringspunkt for at kunne videreforarbejde ostemassen.

Den århundredgamle tradition for ostefremstilling i det området, hvor »Telemea de Sibiu« fremstilles, har gjort det muligt at bevare fremstillingsteknikkerne intakte og uændrede gennem tiden. Baci'ens knowhow er et vigtigt element for produktets karakteristika, idet fremstillingen foregår ved håndkraft.

De lokale metoder, der anvendes til forarbejdningen af mælken og til tilsætningen af løbe, indvirker på kvaliteten af »Telemea de Sibiu«. Mælken hældes i et kar, hvor den opvarmes til 28-30 °C, mens der med håndkraft konstant røres i en cirkelbevægelse den ene vej, således at mælken ikke sætter sig fast i bunden af karret. Når mælken når 28-30 °C, tilsættes der en passende mængde løbe, og mælken omrøres i en cirkelbevægelse, først den ene og derefter den anden vej i 1-2 minutter, hvorefter den skal stå og hvile i 45-60 minutter for at koagulere.

Koaglet tages op af karret med en særlig ske kaldet en »telemea-ske« i 2-3 cm tykke skiver, der er lige så brede som skeen, og som i et fiskeskælmønster placeres ved siden af hinanden i beholderen på et osteklæde, hvorefter de skæres på langs og på tværs med en særlig kniv med rund spids, så de danner ensartede 3-4 cm tykke strimler. Opskæringen foretages med langsomme bevægelser. Koaglet skal skæres omhyggeligt, så det ikke går i stykker og går tabt i vallen. Processen gentages to gange mere, hvorefter blokkene af ostemasse presses i 30-35 minutter for at dræne vallen og opnå den karakteristiske konsistens, hvor blokkene er 12-14 cm høje.

Hvert år afholdes der i hele produktionsområdet et stort antal festivaler og festlige lokale begivenheder, der fejrer fåreopdræt og »Telemea de Sibiu«. Et eksempel er festivalen »Sus pe muntele din Jina«, ost- og brændevinsfestivalen samt festivalen »Bujorul de Munte«. »Telemea de Sibiu« fejres ved disse begivenheder som et af de karakteristiske produkter fra regionen.

Produktionsområdet, anvendelsen af traditionelle redskaber, den manuelle forarbejdning af produktet, fremstillingen udelukkende af nymalket, upasteuriseret rå fåremælk, forarbejdningen af koaglet samt modningen og opbevaringen af osten i saltlage vidner om fremstillingsteknikker, som er blevet bevaret intakte og uændrede gennem tiden.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

http://www.madr.ro/docs/ind-alimentara/2018/telemea-de-sibiu/caiet-sarcini-telemea-de-sibiu-2018.pdf

(1) EUT L 343 af 14.12.2012, s. 1.